Nagy Tímea (vívó)

Nagy Tímea (Budapest, 1970. augusztus 22. –) kétszeres olimpiai bajnok párbajtőrvívó.

Sportpályafutása
Nagy Tímea tízéves korában, 1980-ban kezdett vívni a Vasas színeiben. 1988-ban már a felnőtt válogatottkeret tagja volt. Ebben az évben tőr csapatban szerzett ezüstérmet az IBV-n. 1989-ben második helyezett lett az egyéni versenyben, első csapatban. Az athéni junior vb-n nem jutott a döntőbe. A magyar bajnokságon nyolcadik volt. Indult az Universiaden, ahol párbajtőr csapatban első, tőr csapatban negyedik volt. 1990-ben Ismét ezüstérmes volt az IBV-n. A mödlingi junior vb-n kiesett. 1991-ben már a Bp. Honvéd versenyzőjeként lett ezüstérmes a párbajtőr csapatbajnokságon. A következő évben a havannai világbajnokságon tizenharmadik volt az egyéni versenyben. Csapatban világbajnoki címet szerzett.

1993-ban 15. lett a vb-n, csapatban megvédte tavalyi címét. Az universiaden párbajtőr csapatban első, tőr csapatban ötödik lett. Ebben az évben nyert első alkalommal egyéni magyar bajnokságot. 1994 februárjában Franciaországban nyert világkupa-versenyt. A vb csapatba nem került be, az Eb-n kiesett a 16 között. A következő évben Pozsonyban és Budapesten nyert világkupa-versenyt. A vb-n egyéniben a 16-ig jutott, csapatban első lett. Az universiaden az egyéni és a csapatversenyben is aranyérmes lett. Ezt követően az Európa-bajnokságon is a legjobbnak bizonyult. Nemzetközi szinten az évet egy belgiumi vk-verseny elsőséggel zárta. 1996-ban a német vk-versenyt nyerte meg- Az olimpián ötödik helyezést ért el. Csapatban negyedik volt.

1997-ben ismét megnyerte a német vk-viadalt. A fokvárosi vb-n hatodik volt. Csapatban megvédte világbajnoki címét. Az universiaden újra két aranyérmet szerzett. Az 1998-as évet gyermekvállalás miatt kihagyta. A legrangosabb versenye az ob volt, ahol nyolcadik lett. A következő évben Pozsonyban, Németországban és Budapesten nyert vk-versenyt. Az Európa-bajnokságon a 32 között esett ki, csapatban harmadik lett. A világbajnokságon egyéniben 12., csapatban első lett. 2000-ben Luxemburgban nyert világkupa-versenyt. Az olimpián megnyerte az egyéni versenyt. Csapatban ismét negyedik lett.

2001-ben a vb-n kilencedik lett, csapatban bronzérmes volt. Az év végi ob-n már nem indult, mert második gyermekével volt várandós. 2002 októberében tért vissza az edzésekhez, de a magyar bajnokságon sérülés miatt nem indult. 2003 tavaszán kezdett újra versenyezni. Ezután több vk-versenyen állt dobogóra. A vb-n az egyéni versenyben 36., csapatban harmadik volt. 2004-ben a magyar olimpikonok eskütételén Nagy Tímea mondhatta az eskü szövegét a magyar sportolók nevében. Az olimpián megvédte egyéni bajnoki címét. Erre a magyar vívók közül addig csak Fuchs Jenő, Elek Ilona és Kárpáti Rudolf volt képes. Elsősége a magyar sport 150. olimpiai aranyérmét jelentette. Csapatban ötödik lett.

Az olimpia után harmadik gyermekét várta. A versenyekre 2005 novemberében tért vissza. A 2006-os Európa-bajnokságon 27. volt. Csapatban ezüstérmet szerzett. A torinói vb-n egyéniben első volt, csapatban ötödik lett. Az év végén a legjobb magyar sportolónőnek választották. 2007-ben vk-versenyt nyert Barcelonában. Az Eb-n 24. volt. Csapatban második helyezett lett. A világbajnokságon 19.-ként zárt, csapatban ötödik volt. A következő évben az Európa-bajnokságon 13. helyezett lett egyéniben, negyedik csapatban. Az olimpiára nem tudta kvalifikálni magát.

Ezt követően hosszabb időt kihagyott. A 2009-es ob-n indult. 2010-ben felhagyott az élsporttal.

Eredményei 
Világbajnoki aranyérmet nyert egyéniben 2006-ban. Csapatban 1992-ben, 1993-ban, 1995-ben, 1997-ben és 1999-ben aranyérmet, 2001-ben és 2003-ban bronzérmet nyert. Európa-bajnokságot 1995-ben zárt aranyéremmel. Olimpiai bajnok lett egyéniben 2000-ben és 2004-ben, 1996-ban 5., csapatban pedig 4. helyezést ért el 1996-ban és 2004-ben.

Pályafutása után
A Bárczi Gusztáv Gyógypedagógiai Főiskolát végezte el logopédusként, valamint a Testnevelési Egyetem szakedzői szakán szerzett diplomát. Férjezett, két lánya és egy fia van. 2001-ben a MOB női bizottságának lett a tagja. 2009-ben Sportegyesületek Országos Szövetségének általános alelnöke lett. A Hajós Alfréd Uszoda létesítményvezetője. 2012-ben a Vívó szövetség MOB-tagságra jelölte, amelytől visszalépett. 2015 decemberében beválasztották a Halhatatlan Magyar Sportolók Egyesületének elnökségébe.
2016-ban a Magyar vívó Szövetség társadalmi kapcsolatokért felelős alelnöke lett. 2020 júliusában a Halhatatlan Magyar Sportolók Egyesületének elnöke lett.

Díjai, elismerései 
Az év magyar sportcsapata választás, harmadik helyezett (1992)
 Az év magyar vívója (2000, 2004, 2006)
 A Magyar Köztársasági Érdemrend tisztikeresztje (2000)
 Az év magyar sportolónője választás, második helyezett (2000, 2004)
 A Magyar Köztársasági Érdemrend középkeresztje (2004)
Honvédelemért kitüntetés, I. osztály (2008)
Nők sportjáért díj (2005)
 Az év női sportolója (2006) (a sportújságírók szavazata alapján)
 Az év magyar sportolója (2006) (a Nemzeti Sportszövetség díja)
 Prima díj (2007)
 Hegyvidék díszpolgára (2007)
Nők a sportban díj (2011)
 Csík Ferenc-díj (2013)
A Nemzetközi Vívó Szövetség hírességek csarnokának tagja (2013)

Jegyzetek

Források

 Nagy Tímea világbajnok

További információk 
 „Jókedvű ember vagyok, szeretek szeretni” – Nagy Tímea és az első 50 Nemzeti Sport Online, 2020. augusztus 22.

Magyar női vívók
Magyar olimpiai bajnokok
Olimpiai bajnokok (2000)
Olimpiai bajnokok (2004)
Olimpiai bajnokok (vívás)
1970-ben született személyek
Prima díjasok
Budapesten született személyek
Élő személyek